ગાંધીનગર: ગુજરાત વિધાનસભાની આજે મળેલી બેઠકમાં પૂરગ્રસ્ત વિસ્તારોની મુલાકાત દરમિયાન કોંગ્રેસના ઉપાધ્યક્ષ રાહુલ ગાંધીની કાર ઉપર ફેંકાયેલા પથ્થરના મામલે ગૃહમાં વાતાવરણ ગરમાયું હતું. વિપક્ષના સભ્યોને ગૃહ બહાર કઢાયા પછી આરોગ્ય પ્રધાન શંકર ચૌધરીએ ગૃહને જણાવ્યું હતું કે પથ્થરના મામલે કોંગ્રેસ રાજકારણ રમી રહી છે. પથ્થર કાર પર પાછળથી ફેંકાયો છે. આવા પથ્થર ધાનેરામાં છે જ નહીં. આ પથ્થર રાજસ્થાનનો છે. પીડિતોનાં આંસુ લૂછવાના બદલે રાહુલ ગાંધીએ પીડિતોને મળીને કહ્યું કે તમને મળી આનંદ થયો. મેરા કામ પૂરા હો ગયા. અમે પોતે પણ આ ઘટનાની તપાસ માગીએ છીએ. ખરા અર્થમાં જે તે પથ્થર ફેંકનાર કસૂરવારની સીસીટીવી ફૂટેજ અને અન્ય તપાસના અંતે ધરપકડ કરાશે.